**OTROKOVA NAVEZANOST**

Otrok ob sebi potrebuje osebo, na katero je »varno navezan«. To pomeni, da ima v svojem okolju vsaj eno osebo, ki se nanj v celoti čustveno odziva. Navadno je to mati, lahko pa tudi druga oseba, ki v največji meri skrbi za otroka. Za razvoj varne navezanosti je poleg telesne skrbi pomembna predvsem ljubezen in usklajeno ter pravočasno odzivanje na otrokove potrebe.

J. Bowlby pravi, da se med dojenčkom in materjo ustvarja navezanost, njen prvotni smisel pa je preživetven. Otrok mami pošilja sporočila s telesom in obrazom, ona pa se nanje odziva. V idealnem primeru je komunikacija med materjo in otrokom usklajena, ni pa vedno tako. Na materino odzivanje vplivajo njene izkušnje, podpora v okolju idr.

Od 6. meseca do treh let se pri otroku najprej razvije močna navezanost na eno osebo, kasneje pa tudi na več njemu pomembnih oseb. Pred to starostjo je otrok vznemirjen ob odhodu nekega človeka iz njegove bližine, zdaj pa postane pozoren le na mamo. Kadar mame ni ob njem, z glasnim jokom poskuša doseči, da se vrne.

Od 6. do 8. meseca se pri otroku pojavi strah pred tujci – začenja se zavedati, da z mamo nista eno, vendar pa jo še vedno zelo potrebuje. Na tujce različno reagira, na njegovo reagiranje pa močno vpliva materin odnos do te osebe. Če roditelj od otroka odide nenadoma ali v razburjenosti, otrok na to reagira z večjo tesnobo.

Pri enem letu je vzorec navezanosti skoraj že izdelan. Če je otrok prepričan, da mu bo mati pomagala, če je v težavah, bo raziskoval z večjo vnemo. V nasprotnem primeru se je bo tesnobno držal ali pa pogosteje preverjal, kje je. Manj varnega se počuti otrok, ko zboleva, je utrujen ali se česa prestraši.

V tretjem letu starosti otrok razume, da odsotnost matere ne pomeni, da je odšla za vedno, zato mu ni treba ves čas preverjati, kje je. Zato je po mnenju strokovnjakov v psihološkem smislu otrok takrat popolnoma pripravljen za vstop v vrtec.

Razlikujemo tri tipe navezanosti:

1. **VARNO NAVEZANI OTROCI**

Matere teh otrok so dovolj občutljive za potrebe otrok, da se pravočasno in empatično odzovejo na jok in druge otrokove signale. Izkazujejo jim toplino, sodelovanje, dostopnost, skrb. Ti otroci doma malo jokajo, pri raziskovanju okolja pa se občasno opirajo na mamo. Stalna odzivnost in dostopnost matere dajeta otroku vero vanjo kot zaščitnico.

»Varna navezanost se razvija takrat, ko se otrok zaveda, da se starši lahko na njegove potrebe ustrezno odzovejo, da so mu vedno na razpolago, še posebej ko je prestrašen ali ko se počuti ogroženega.« (Lesjak, 2021)

1. **IZOGIBAJOČI SE OTROCI**

Ti otroci se v novi situaciji takoj zaigrajo. Matere ne potrebujejo, so popolnoma neodvisni. Matere zavračajo tudi telesni stik z otrokom (npr. objem), zadovoljujejo predvsem njegove fiziološke potrebe, npr. hranjenje, ni pa dovolj čustvenega odzivanja. Raziskava je pokazala, da matere teh otrok premalo upoštevajo njihove potrebe − otroku se vsiljujejo ali pa ga zavračajo.

1. **AMBIVALENTNI OTROCI**

Otroci so ves čas ob mami in se ne zaigrajo samostojno. Ob odsotnosti matere so močno vznemirjeni, ko pa se vrne, se po eni strani »lepijo« nanjo, po drugi pa jo zavračajo. Te matere se doma do otrok vedejo nedosledno – včasih so nežne in odzivne (ko so dobro razpoložene), drugič niso. »Ko otrok ne potrebuje njihove pomoči, so prisotne, ko pa jih potrebuje, se na otroka pomanjkljivo odzovejo. Take matere se manj pogosto odzovejo na otrokove signale, so najmanj pogosto v interakciji s svojim otrokom, ko pa so, pri tem odgovorijo na neustrezen način.« (Lesjak, 2021)

Vzorci navezanosti se vzpostavijo do otrokovega 3. leta starosti. Vse to vpliva na to, kako otrok doživlja samega sebe in na njegovo zaupanje vase.

**VPLIV NAVEZANOSTI NA UVAJANJE V VRTEC**

Navezanost med otrokom in starši ključno vpliva na otrokovo uvajanje v vrtec, zato je zelo pomembno, da starši prepoznajo otrokove potrebe po navezanosti in jih zadovoljijo. Zadovoljitev otrokovih potreb lahko bistveno vpliva na čas uvajanja v vrtec.

Če je otrok »varno navezan«, ob uvajanju ponavadi ni posebnih težav; kmalu se vključi v vrtčevske dejavnosti in z zaupanjem sprejme vzgojiteljico. »Izogibajoči se« otroci pri uvajanju ne iščejo pomoči starša niti vzgojitelja. »Ambivalentno navezani« otroci pa se staršev oklepajo in se nočejo ločiti od njih. Tak otrok potrebuje več časa, da se privadi na novo okolje. Starši morajo biti strpni in otroka ne smejo odrivati od sebe.

Viri:

1. Živa Lesjak, 2021: Pomen varne navezanosti in čustvenega stika med otrokom in starši (<https://www.czbo.si/clanki/pomen-varne-navezanosti-in-custvenega-stika-med-otrokom-in-starsi/>, pridobljeno: 23. 6. 2021).
2. B. Varjačič - Rajko: Prvič v vrtec (2007). Ljubljana: Založba Otroci.